– Да прыкладу, у 1959 годзе ў Шчучынскім участку электрасетак працавала 12 чалавек, меліся 2 аўтамашыны, на абслугоўванні знаходзілася адна ВЛ 10 кВ, па якой забяспечваўся Шчучын. А цяпер наш калектыў – гэта 134 работнікі. Аб’ём абслугоўвання – звыш 2500 кіламетраў паветраных ліній электраперадач, 178 кіламетраў – кабельных, 754 трансфарматарныя падстанцыі. На базе РЭС працуе адзіная ў Гродзенскіх электрасетках міні-ЦЭЦ. Каб падтрымліваць гэту гаспадарку ў належным стане, пастаянна абнаўляем матэрыяльна-тэхнічную базу. Толькі за апошні час набылі кран, прычэпы для перавозкі апор, дзве свідравальныя ўстаноўкі, экскаватар, дызель-генератары... Ёсць сучасная майстэрня для рамонту тэхнікі і абсталявання. Сёння ў нас прастор і камфорт для работы ўсіх службаў і падраздзяленняў. Вядзецца рэканструкцыя дыспетчарскай з абнаўленнем шчыта, праектуецца мыйка аўтамабіляў і прыбудова да адміністрацыйнага будынка з актавай залай. Вялікую ўвагу ўдзяляем пытанням аховы і бяспекі працы, забеспячэнню работнікаў спецадзеннем.